LV Eiropas Savienības Oficiālais Vēstnesis C 138/32

Paziņojums par antisubsidēšanas pasākumiem attiecībā uz tādu dažu veidu polietilēntereftalāta importu, kura izcelsme ir, inter alia, Pakistānā, un antisubsidēšanas izmeklēšanas daļēju atsākšanu attiecībā uz tādu dažu veidu polietilēntereftalāta importu, kura izcelsme ir, inter alia, Pakistānā

2013/C 138/10

Ievērojot savu 2012. gada 11. oktobra spriedumu lietā t-556/10, Eiropas Savienības Vispārējā tiesa (“Vispārējā tiesa”) atcēla 1. pantu Padomes 2010. gada 27. septembra Īstenošanas regulā (ES) Nr. 857/2010, ar ko dažu veidu Irānas, Pakistānas un Apvienoto Arābu Emirātu izcelsmes polietilēntereftalāta importam piemēro galīgo kompensācijas maksājumu un galīgi iekasē pagaidu maksājumu (1) (“galīgā antisubsidēšanas regula” vai “apstrīdētā regula”), ciktāl tas attiecas uz Pakistānas ražotāju eksportētāju Novatex Ltd. (“Novatex” vai “attiecīgais uzņēmums”), ciktāl galīgais kompensācijas maksājums dažu veidu polietilēntereftalāta importam Eiropas Savienībā pārsniedz to, kas piemērojams, ja nav kļūdas saistībā ar summu, kas norādīta 2008. gada nodokļu deklarācijas 74. rindā.

1. Antisubsidēšanas izmeklēšanas daļēja atsākšana

Vispārējā tiesa konstatēja, ka Komisija un Padome ir pārkāpušas 3. panta 2. punktu Padomes 2009. gada 11. jūnija Regulā (EK) Nr. 597/2009 par aizsardzību pret subsidētu importu no valstīm, kas nav Eiropas Kopienas dalībvalstis (2) (“pamatregula”), jo, nosakot subsīdijas summu uzņēmumam Novatex saskaņā ar galīgā nodokļa režīmu, tām būtu vajadzējis ņemt vērā to, ka attiecīgā uzņēmuma 2008. gada nodokļu deklarācijā 74. rinda bija grozīta.

Tiesas savos spriedumos atzīst (3), ka lietās, kad procedūrā ietilpst vairāki administratīvi posmi, viena šāda posma atcelšana nenozīmē visas procedūras atcelšanu. Antisubsidēšanas procedūra ir viena no šādām daudzposmu procedūrām. Tādējādi atsevišķu galīgās antisubsidēšanas regulas daļu atcelšana nenozīmē visas procedūras atcelšanu pirms attiecīgās regulas pieņemšanas. Tomēr saskaņā ar Līguma par Eiropas Savienības darbību 266. pantu Eiropas Savienības iestāžu pienākums ir izpildīt Vispārējās tiesas 2012. gada 11. oktobra spriedumu. Tāpēc Savienības iestādes, pildot spriedumu, var labot tās apstrīdētās regulas daļas, kuru dēļ regulu daļēji atcēla, un atstāt negrozītas neapstrīdētās daļas, uz kurām spriedums neattiecas (4). Jānorāda, ka visi pārējie apstrīdētajā regulā ietvertie konstatējumi, kurus noteiktajā termiņā neapstrīdēja un kurus tādējādi tiesas neizskatīja, un kuri neizraisīja apstrīdētās regulas atcelšanu, paliek spēkā.

Komisija tādējādi ir nolēmusi atsākt saskaņā ar pamatregulu sākto antisubsidēšanas izmeklēšanu attiecībā uz tādu dažu veidu polietilēntereftalāta importu, kura izcelsme, inter alia, ir Pakistānā. Atsākšana aprobežojas ar Vispārējās tiesas konstatējuma īstenošanu, ciktāl tas skar Novatex.

2. Procedūra

Pēc apspriešanās ar padomdevēju komiteju konstatējusi, ka daļēja antisubsidēšanas izmeklēšanas atsākšana ir pamatota, tagad Komisija daļēji atsāk antisubsidēšanas izmeklēšanu attiecībā uz tādu dažu veidu polietilēntereftalāta importu, kura izcelsme, inter alia, ir Pakistānā, kuru tā sāka saskaņā ar pamatregulas 10. pantu ar paziņojumu, kas publicēts Eiropas Savienības Oficiālajā Vēstnesī (5).

Atsāktā izmeklēšana attiecas tikai uz iepriekš minētā sprieduma īstenošanu, ciktāl tas skar subsīdijas summas noteikšanu uzņēmumam Novatex saskaņā ar galīgā nodokļa režīmu un tā ietekmi uz kompensācijas maksājuma likmi, kas piemērojama Novatex.

Visas ieinteresētās personas tagad ir aicinātas paust savu viedokli, sniegt informāciju un pierādījumus, kas to pamato. Šī informācija un apstiprinošie pierādījumi Komisijai jāsaņem šā paziņojuma 3. punkta a) apakšpunktā noteiktajā termiņā.

Turklāt Komisija var uzklausīt ieinteresētās personas, ja tās to pieprasa, norādot konkrētus iemeslus, kāpēc tās būtu jāuzklausa. Minētais pieprasījums jāiesniedz šā paziņojuma 3. punkta b) apakšpunktā noteiktajā termiņā.

3. Termiņi

a) Personu pieteikšanās un informācijas iesniegšana

Lai izmeklēšanā ņemtu vērā visu ieinteresēto personu sniegto informāciju, tām 20 dienu laikā pēc šā paziņojuma publicēšanas Eiropas Savienības Oficiālajā Vēstnesī, ja vien nav noteikts citādi, jāpiesakās, sazinoties ar Komisiju, jāpaziņo savs viedoklis un jāiesniedz attiecīgā informācija. Jāpievērš uzmanība tam, ka lielāko daļu pamatregulā noteikto procesuālo tiesību var īstenot tad, ja ieinteresētā persona ir pieteikusies iepriekš minētajā termiņā.

b) Uzklausīšana

Turklāt visas ieinteresētās personas šajā pašā 20 dienu termiņā var pieprasīt, lai Komisija tās uzklausītu.

4. Rakstiska informācija un sarakste

Visi rakstiski iesniegtie dokumenti, tostarp šajā paziņojumā prasītā informācija, kā arī ieinteresēto personu sarakste, kurai lūgts saglabāt konfidencialitāti, ir ar norādi “Limited” (6).

Ieinteresētajām personām, kuras sniedz informāciju ar norādi “Limited”, saskaņā ar pamatregulas 29. panta 2. punktu jāsagatavo tās nekonfidenciāls kopsavilkums ar norādi “For inspection by interested parties”. Šiem kopsavilkumiem jābūt tik detalizētiem, lai no tiem varētu pienācīgi saprast konfidenciāli iesniegtās informācijas būtību. Ja ieinteresētā persona, kas iesniedz konfidenciālu informāciju, nesagatavo tās nekonfidenciālu kopsavilkumu un neiesniedz to noteiktajā formā un kvalitātē, šādu konfidenciālu informāciju var neņemt vērā.

Ieinteresētās personas tiek lūgtas visu informāciju un pieprasījumus iesniegt elektroniski (nekonfidenciālo informāciju pa e-pastu, konfidenciālo – CD-R/DVD), un tām jānorāda savs nosaukums, adrese, e-pasta adrese, tālruņa un faksa numurs. Tomēr pilnvaras, parakstīti apliecinājumi un to atjauninājumi jāiesniedz uz papīra, t. i., jānosūta pa pastu vai jāiesniedz personīgi turpmāk norādītajā adresē. Ja kāda ieinteresētā persona dokumentus un pieprasījumus nevar iesniegt elektroniski, tai saskaņā ar pamatregulas 28. panta 2. punktu nekavējoties jāsazinās ar Komisiju. Sīkāku informāciju par saraksti ar Komisiju ieinteresētās personas var iegūt Tirdzniecības ģenerāldirektorāta tīmekļa vietnē: http://ec.europa.eu/trade/tackling-unfair-trade/trade-defence

Komisijas adrese sarakstei:

European Commission Directorate-General for Trade Directorate H Office: N105 08/020 1049 Bruxelles/Brussel BELGIQUE/BELGIË E-pasts: TRADE-PET-SUBSIDY@ec.europa.eu Fakss +32 22985748

5. Nesadarbošanās

Ja ieinteresētā persona liedz piekļuvi nepieciešamajai informācijai vai nesniedz to noteiktajā termiņā, vai ievērojami kavē izmeklēšanu, tad saskaņā ar pamatregulas 28. pantu apstiprinošus vai noraidošus konstatējumus var sagatavot, pamatojoties uz pieejamajiem faktiem.

Ja tiek konstatēts, ka ieinteresētā persona ir sniegusi nepareizu vai maldinošu informāciju, šo informāciju neņem vērā, un saskaņā ar pamatregulas 28. pantu var izmantot pieejamos faktus.

Ja ieinteresētā persona nesadarbojas vai sadarbojas tikai daļēji un tāpēc konstatējumi saskaņā ar pamatregulas 28. pantu ir pamatoti ar pieejamajiem faktiem, rezultāts šai personai var būt mazāk labvēlīgs nekā tad, ja tā būtu sadarbojusies.

6. Uzklausīšanas amatpersona

Ieinteresētās personas var lūgt Tirdzniecības ģenerāldirektorāta uzklausīšanas amatpersonas iesaistīšanos. Uzklausīšanas amatpersona darbojas kā vidutājs starp ieinteresētajām personām un Komisijas izmeklēšanas dienestiem. Uzklausīšanas amatpersona izskata pieprasījumus par piekļuvi lietai, strīdus, kas attiecas uz dokumentu konfidencialitāti, pieprasījumus pagarināt termiņu un trešo personu uzklausīšanas pieprasījumus. Uzklausīšanas amatpersona var rīkot uzklausīšanu atsevišķai ieinteresētajai personai un darboties kā vidutājs, lai pilnībā tiktu īstenotas ieinteresētās personas tiesības uz aizstāvību.

Uzklausīšanas pieprasījums jāiesniedz uzklausīšanas amatpersonai rakstiski un tajā jānorāda pieprasījuma iemesli.

Papildu informācija un kontaktinformācija pieejama uzklausīšanas amatpersonas tīmekļa lapās Tirdzniecības ģenerāldirektorāta tīmekļa vietnē: http://ec.europa.eu/trade/tackling-unfair-trade/hearing-officer/index_en.htm

7. Personas datu apstrāde

Šajā izmeklēšanā iegūtos personas datus apstrādās saskaņā ar Eiropas Parlamenta un Padomes Regulu (EK) Nr. 45/2001 par fizisku personu aizsardzību attiecībā uz personas datu apstrādi Kopienas iestādēs un struktūrās un par šādu datu brīvu apriti (7).

(1) OV L 254, 29.9.2010., 10. lpp.

(2) OV L 188, 18.7.2009., 93. lpp.

(3) Lieta T-2/95 Industrie des poudres sphériques (IPS) / Eiropas Savienības Padome (1998), Recueil II-3939. lpp.

(4) Lieta C-458/98 P Industrie des poudres sphériques (IPS) / Eiropas Savienības Padome (2000), Recueil I-8147. lpp.

(5) OV C 208, 3.9.2009., 7. lpp.

(6) Dokumentu ar norādi “Limited” uzskata par konfidenciālu saskaņā ar 29. pantu Padomes Regulā (EK) Nr. 597/2009 (OV L 188, 18.7.2009., 93. lpp.) un 12. pantu PTO nolīgumā par subsīdijām un kompensācijas pasākumiem. Tas ir aizsargāts arī atbilstoši 4. pantam Eiropas Parlamenta un Padomes Regulā (EK) Nr. 1049/2001 (OV L 145, 31.5.2001., 43. lpp.).

(7) OV L 8, 12.1.2001., 1. lpp.